‘Intelligensieverslag’ oor Gordhan ondersoekPravin Gordhan, die minister van finansies (Oktober 2016) Foto: Kopano Tlape/GCIS Sethlomamaru Dintwe, die nuwe inspekteur-generaal van intelligensie, het bevestig dat hy ondersoek instel oor ŉ “intelligensieverslag” wat pres. Jacob Zuma gebruik het om die voormalige minister van finansies Pravin Gordhan en sy span terug te roep van ŉ beleggersveldtog in Londen. David Maynier, DA-LP, het Maandag bevestig hy het ŉ brief van Dintwe ontvang wat lui: “Ek bevestig ontvangs van jou klag gedateer 31 Maart 2017. Die saak word ondersoek en ek sal binnekort terugvoer gee hieroor.” Maynier het Dintwe skriftelik versoek om die oorsprong van die verslag te ondersoek en te bepaal of “enige element binne die nasionale intelligensiestruktuur enige rol gespeel het om die verslag saam te stel” en indien wel, of dit neerkom op ŉ oortreding van die Grondwet of enige ander wet of reël of beleid wat betref die land se nasionale intelligensie. Maynier se brief is aan Dintwe gestuur net ure voor Zuma sy kabinet geskommel het en Gordhan en sy adjunk, Mcebisi Jonas, afgedank het.